KTB สินทรัพย์แกร่ง ความเสี่ยงสินเชื่อต่ำ
KTB รายงานผลการดำเนินงานไตรมาส 3/65 มีกำไรสุทธิ 8,450 ล้านบาท เพิ่มขึ้น 1.1% จากไตรมาส 2/65 และเพิ่มขึ้น 67.2% จากไตรมาส 3/64
KTB รายงานผลการดำเนินงานไตรมาส 3/65 มีกำไรสุทธิ 8,450 ล้านบาท เพิ่มขึ้น 1.1% จากไตรมาส 2/65 และเพิ่มขึ้น 67.2% จากไตรมาส 3/64
5 ธ.ค. 2565

คุณค่าบริษัท
ธนาคารกรุงไทย จำกัด (มหาชน) หรือ KTB รายงานผลการดำเนินงานไตรมาส 3/2565 มีกำไรสุทธิ 8,450 ล้านบาท เพิ่มขึ้น 1.1% จากไตรมาส 2/2565 และเพิ่มขึ้น 67.2% จากไตรมาส 3/2564 สาเหตุหลักจากรายได้รวมจากการดำเนินงานที่ขยายตัว 7.2% จากไตรมาส 2/2565 และขยายตัว 11.5% จากไตรมาส 3/2565 จากการเพิ่มขึ้นของรายได้ดอกเบี้ยสุทธิโดยหลักมาจากการเติบโตของสินเชื่อที่มีคุณภาพ ทั้งสินเชื่อธุรกิจขนาดใหญ่และสินเชื่อรายย่อย รวมถึงแนวโน้มอัตราดอกเบี้ยนโยบายที่ปรับขึ้น และรายได้ค่าธรรมเนียมและบริการสุทธิที่เพิ่มขึ้น
KTB มีอัตราส่วนค่าใช้จ่ายจากการดำเนินงานอื่น ๆ ต่อรายได้จากการดำเนินงานสุทธิในไตรมาส 3/2565 (Cost to Income Ratio) เท่ากับ 45.31% เพิ่มขึ้นจากไตรมาส 2/2565 ที่ระดับ 42.48% แต่ลดลงจากในไตรมาส 3/2564 ซึ่งอยู่ที่ 46.21% ธนาคารบริหารจัดการค่าใช้จ่ายโดยรวมได้ดี ถึงแม้ค่าใช้จ่ายจากการดำเนินงานอื่น ๆ ขยายตัว ซึ่งส่วนหนึ่งเกิดจากการเพิ่มขึ้นของค่าใช้จ่ายเกี่ยวกับเทคโนโลยีสารสนเทศเพื่อรองรับการให้บริการแก่ลูกค้า KTB ตั้งสำรองผลขาดทุนด้านเครดิตที่คาดว่าจะเกิดขึ้นไตรมาส 3/2565 จำนวน 5,667 ล้านบาท ลดลง 30.4% จากไตรมาส 3/2564 โดย KTB พิจารณาตั้งสำรองอย่างรอบคอบถึงปัจจัยแวดล้อมในการดำเนินธุรกิจและภาวะเศรษฐกิจที่มีความไม่แน่นอน
รวมถึงติดตามภาพรวมของเงินให้สินเชื่อและคุณภาพสินทรัพย์อย่างใกล้ชิด โดยมีอัตราส่วนสินเชื่อด้อยคุณภาพต่อสินเชื่อรวม (NPL Ratio) อยู่ที่ 3.32% ทรงตัวเท่ากับในไตรมาส 2/2565 แต่ลดลงเมื่อเทียบกับสิ้นปี 2564 ที่ระดับ 3.50% KTB ยังคงรักษาอัตราส่วนค่าเผื่อผลขาดทุนด้านเครดิตที่คาดว่าจะเกิดขึ้นต่อเงินให้สินเชื่อด้อยคุณภาพ (Coverage ratio) ในระดับแข็งแกร่งสูงถึง 176.4% เทียบกับ 174.3% ณ สิ้นไตรมาส 2/2565 และเทียบกับ 168.8% เมื่อสิ้นปี 2564 เพื่อรองรับสถานการณ์เศรษฐกิจที่ยังไม่แน่นอนและเงินเฟ้อที่ยังอยู่ระดับสูง
KTB มีรายได้ดอกเบี้ยสุทธิไตรมาส 3/2565 อยู่ที่ 22,894 ล้านบาท เพิ่มขึ้น 4.9% จากไตรมาส 2/2565 และเพิ่มขึ้น 8.3% เมื่อเทียบไตรมาส 3/2564 จากการขยายตัวของรายได้ดอกเบี้ยของเงินให้สินเชื่อ โดยมากจากการเติบโตของสินเชื่อจากธุรกิจขนาดใหญ่และรายย่อย แนวโน้มอัตราดอกเบี้ยนโยบายของไทยที่มีทิศทางขยับขึ้นต่อเนื่องอย่างค่อยเป็นค่อยไป ส่งผลให้อัตราผลตอบแทนสุทธิต่อสินทรัพย์ที่ก่อให้เกิดรายได้ (NIM) อยู่ที่ 2.61% ขยายตัวจาก 2.51% ในไตรมาส 2/2565 และทรงตัวเท่ากับไตรมาส 3/2564 เงินให้สินเชื่อของ KTB เท่ากับ 2,611,892 ล้านบาท ลดลง 0.6% จากสิ้นปี 2564
โดยสินเชื่อรายย่อยยังคงขยายตัวได้ดี ชดเชยกับสินเชื่อภาครัฐที่ลดลง หากไม่รวมสินเชื่อภาครัฐ สินเชื่อของ KTB เติบโต 1.7% จากสิ้นปี 2564 เป็นผลจากการชำระคืนของสินเชื่อธุรกิจรายใหญ่และสินเชื่อภาครัฐ ด้านต้นทุนสินเชื่อหรือ Credit Cost ทรงตัวที่ 0.86% เท่ากับไตรมาส 2/2565 และลดลงจากระดับ 1.29% ในไตรมาส 3/2564
บล.โนมูระ พัฒนสิน ระบุว่า แนวโน้มกำไรสุทธิ KTB ไตรมาส 4/2565 คาดว่าเติบโตเมื่อเทียบไตรมาส 4/2564 ผลักดันหลักจาก 1) การลดลงของค่าใช้จ่ายตั้งสำรอง 2) การเพิ่มขึ้นของสินเชื่อรวม 3) อัตราผลตอบแทนจากสินเชื่อ (yield on loan) เพิ่มขึ้น ตามทิศทางดอกเบี้ยขาขึ้น ขณะที่กำไรสุทธิคาดว่าลดลงเมื่อเทียบไตรมาส 3/2565 เพราะค่าใช้จ่ายในการดำเนินงาน (OPEX) และค่าใช้จ่ายตั้งสำรอง (ECL) เพิ่มขึ้น และมองว่า KTB มีคุณภาพสินทรัพย์แข็งแกร่ง จากพอร์ตส่วนใหญ่เป็นสินเชื่อที่มีความเสี่ยงต่ำ นอกจากนี้ KTB มีแนวโน้มเสนอผลิตภัณฑ์ต่าง ๆ ผ่านทาง Application เป๋าตัง และ Krungthai NEXT ซึ่งจะได้ประโยชน์ในระยะกลางถึงยาวจาก Data Analysis และ Cross-selling
สำหรับการประเมินมูลค่า (Valuation) หุ้น KTB ราคาปัจจุบัน (ราคาปิดวันที่ 28 พ.ย. 2565 ที่ 17.60 บาท) ซื้อขายกันที่ P/E 8.06 เท่า ต่ำกว่าค่าเฉลี่ย P/E กลุ่มธนาคารที่ 8.59 เท่า ส่วนค่า P/BV ของหุ้น KTB อยู่ที่ 0.69 เท่า ต่ำกว่าค่าเฉลี่ยของกลุ่มธนาคารที่ 0.69 เท่า
…
รายชื่อผู้ถือหุ้นใหญ่
รายชื่อกรรมการ